钦定古今图书集成/历象汇编/岁功典/第008卷 > 《四时白纻歌》沈约
## 钦定古今图书集成/历象汇编/岁功典/第008卷 > 《四时白纻歌》沈约

春白纻

兰叶参差桃半红，飞芳舞縠戏春风。如娇如怨状不
同，含笑流眄满堂中。翡翠群飞飞不息，愿在云间长
比翼。佩服瑶草驻容色，舜日尧年欢无极。

夏白纻

朱光灼烁照佳人，含情送意遥相亲。嫣然一转乱心
神，非子之故欲谁因。翡翠群飞飞不息，愿在云间长
比翼。佩服《瑶草》驻容色，《舜日尧年》欢无极。

秋白纻

白露欲凝草已黄，金琯玉柱响洞房。双心一意俱徊
翔，吐情《寄君》君莫忘。翡翠群飞飞不息，愿在云间长
比翼。佩服《瑶草》驻容色，舜日尧年欢无极。

冬白纻

寒闺昼密罗幌垂，婉容丽色心相知。双去双还誓不
移，长袖拂面为君施。翡翠群飞飞不息，愿在云间长
比翼。佩服瑶草驻容色，舜日尧年欢无极。